text: A les semifinals disputades dissabte 25 al Joan Creus de Ripollet, han derrotat a Mataró (63-61) i Lleida (55-42), respectivament.
  El Pavelló Municipal d'Esports Joan Creus de Ripollet acull, aquests dissabte 25 i diumenge 26 de setembre, de la 18a edició de la Lliga Nacional Catalana Femenina 2, presentada per AON.
  La fase final d'aquesta competició està organitzada per la Federació Catalana de Basquetbol (FCBQ), coorganitzada pel Club Bàsquet Ripollet, entitat que compleix enguany el seu 90è aniversari, i el recolzament de l'Ajuntament de Ripollet, i compta amb la participació de l'UNILEVER VILADECANS BF, l'EKKE CB LLEIDA, el BASKET ALMEDA i el GERMANS HOMS - UE MATARÓ - FM, que es juguen el títol pel format de Final a Quatre (semifinals i final).
  La Final a Quatre de la Lliga Catalana AON 2021 LF2 ha arrencat amb una emocionant semifinal entre UNILEVER VILADECANS BF i GERMANS HOMS - UE MATARÓ - FM. Marcada per l'intercanvi constant de cistelles, el conjunt mataroní entrenat per Albert Illa aconseguia obrir la primera gran avantatge en el marcador abans del descans marxant a vestidor amb un 26-32 favorable. La reacció del Viladecans dirigit per Enric Gonzalez no es faria esperar i a la tornada de vestidors retallava distàncies i aconseguia capgirar el marcador (46-39). En un darrer quart de nou igualat, la victòria final seria pel Viladecans per un ajustat 63-61 i amb Silvia Marceló i Mar Ribera com a destacades amb 12 i 11 punts respectivament. La màxima anotadora del matx, tot i la derrota del seu equip, ha estat Marta Arbizu amb 13 punts.
  L'emoció ha continuat a la 2a semifinal, però en aquest cas entre BASKET ALMEDA i EKKE CB LLEIDA. Les de Cornellà de Llobregat entrenades per Fernando Gordo han començat dominant el partit superant la barrera dels 10 punts abans de finalitzar el 1r període (18-4) i mantenint la diferència en els següents minuts arribant al descans amb un 28-20 favorable. A la represa, les lleidatanes d'Albert Puig han aconseguit retallar distàncies i apropar-se a les rivals tancant el 3r període amb un 40-37 en contra. En el darrer quart, l'Almeda ha tornat a posar la directa i amb un bon parcial inicial ha encarrilat el seu pas a la final (55-42). La màxima anotadora d'aquesta semifinal ha estat Pilar Comella del Lleida amb 14 punts, mentre que per part de l'Almeda han destacat Alba Barneda (9 pts), Carlota Díaz-Guerra (8 pts) i Paula Carmona (8 pts).
  Viladecans i Almeda accedeixen a la Final del diumenge 26 de setembre a les 18:05h, que es televisarà en directe a través de LA XARXA, a les televisions locals i en streaming per la plataforma XALA!, mentre que UE Mataró - Femení Maresme i Lleida es mesuraran al matx pel 3r i 4t lloc, previst per a les 16h.